ЦIыхубзхэр зыгъэпIейтейхэр
Республикэм ис бзылъхугъэхэр зэкъуэувэу жылагъуэ Iуэхум жыджэру зэрыхыхьэрэ илъэс 90, гъатхэпэм и 8-р Урысейм зэрыщагъэлъапIэрэ илъэси 100 щрикъум ирихьэлIэу КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин яIущIащ цIыхубзхэм я район, республикэ зэгухьэныгъэхэм я унафэщIхэм. Ар теухуат анэхэр зыгъэпIейтей Iуэхухэмрэ сабий сымаджэхэм дэIэпыкъуэгъу зэрахуэхъуфынумрэ.
Къумахуэ Мухьэдин я махуэшхуэмкIэ бзылъхугъэхэм иджыри зэ гуапэу ехъуэхъуащ.
— ЗэрыфщIэщи, Къэрал киноконцерт гъэлъэгъуапIэм щекIуэкIащ фи махуэшхуэм теухуа пшыхь гукъинэжхэр, гъэлъэгъуэныгъэхэр. Жьэгу мафIэр зэрыфхъумэм и мызакъуэу, цIыхубз акъылыфIэхэм къэрал, жылагъуэ Iуэхухэм жыджэру фыхэтщ. ЗэрытщIэщи, бзылъхугъэм и къалэн нэхъыщхьэр анэ хъунырщ. Бын гъэсэныр нэхъыбэу фи пщэ къыдохуэри, абыи фызэрыпэлъэщыр нэрылъагъущ. Мамыру дыпсэун, анэхэм, сабийхэм я Iуэху дэкIын щхьэкIэ псори дызэкъуэувэу ди къарур а Iуэхум етхьэлIэну ди къалэнщ. Фи лэжьыгъэмрэ мурадхэмрэ дыщывгъэгъуазэмэ, фызыгъэпIейтейхэр утыку къифхьэмэ, зэгъусэу тхузэфIэгъэкIынухэр дыубзыхунщ, — жиIащ Къумахуэ Мухьэдин.
Абы къыхигъэщащ анэ быныфIэхэмрэ сабий сымаджэхэмрэ къэралми ди щIыналъэми гулъытэ зэрыщыхуащIыр, бынитху е нэхъыбэ зыпIахэм папщIэ «Анэм и щIыхь» дамыгъэр республикэм и Iэтащхьэ Къанокъуэ Арсен 2007 гъэм зэригъэувар.
ЦIыхубзхэм я республикэ зэгухьэныгъэм и унафэщI Шорэ Раисэ тепсэлъыхьащ республикэм и щэнхабзэм, егъэджэныгъэм, экономикэм, нэгъуэщI унэтIыныгъэхэм япэу хэлъхьэныгъэ хуэзыщIа, Хэку зауэшхуэмрэ абы иужь зэманымрэ жэщ-махуэ ямыIэу, фабрикэхэмрэ заводхэмрэ щылэжьа бзылъхугъэ гуащIафIэхэм.
ЗэIущIэм кърихьэлIахэм къыхагъэщащ цIыхубзхэм я зэгухьэныгъэу 8 республикэм зэрыщылажьэр, абыхэм я къудамэхэр районхэм зэрыщыIэр, мыкоммерцэ IуэхущIапIэу 833-м щыщу 121-м бзылъхугъэхэр зэраунафэщIыр. Апхуэдэу зэхуэсахэр тепсэлъыхьащ унагъуэм и зыужьыныгъэм и лъабжьэу къалъытэ Iуэхугъуэхэм, бзылъхугъэхэм къыхалъхьэ проектхэр ягъэзэщIэн папщIэ мылъкукIэ къадэIэпыкъун зэрыхуэныкъуэм, сабий ныкъуэдыкъуэ зиIэ анэхэм гугъуехьхэр ящыгъэпсынщIа зэрыхъуным, щIалэгъуалэ зэхуэсхэр, тренингхэр къуажэхэм къыщызэрагъэпэщыну зэрамурадым.
Зэхыхьэм хэтахэм къыхагъэщащ республикэр зэрыгушхуэ цIыхубз гуащIафIэхэм хъыбарегъащIэ IэнатIэхэм гулъытэ нэхъыбэ хуащIыну, тхыгъэхэмрэ нэтынхэмрэ траухуэну къызэралэжьыр.
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и фIыщIэ тхылъыр Къумахуэ Мухьэдин яритыжащ цIыхубзхэм я республикэ зэщIэхъееныгъэм хэлъхьэныгъэ хуэзыщI бзылъхугъэхэм.
ТЕКIУЖЬ Заретэ.
